“ทรัมป์” โล่ง! ผลตรวจชี้ไม่ติดโควิด-19 หลังร่วมโต๊ะอาหารผู้ป่วย
“ทรัมป์” โล่ง! ผลตรวจชี้ไม่ติดโควิด-19 หลังร่วมโต๊ะอาหารผู้ป่วย
15 มี.ค. 2563

แพทย์ประจำตัวนายโดนัลด์ ทรัมป์ ประธานาธิบดีสหรัฐ เปิดเผยว่า ผลการตรวจร่างกายว่าทรัมป์ไม่ติดเชื้อไวรัสโคโรนาสายพันธุ์ใหม่ (โควิด-19) แต่อย่างใด ภายหลังจากที่ทรัมป์ได้ร่วมรับประทานอาหารกับนายเนสเตอร์ ฟอร์สเตอร์ รักษาการเอกอัครราชทูตของบราซิลเมื่อสัปดาห์ที่แล้วซึ่งในเวลาต่อมาพบว่าเอกอัครราชทูตบราซิลรายนี้ติดเชื้อโควิด-19
โดยทรัมป์ตกลงที่จะตรวจร่างกายเมื่อวันศุกร์ที่ผ่านมาหลังจากที่ได้ปฏิเสธที่จะตรวจร่างกายมาโดยตลอด
ทั้งนี้ทรัมป์ กล่าวว่า อุณหภูมิร่างกายของตนเองนั้นปกติเป็นอย่างยิ่งขณะที่มีความกังวลมากยิ่งขึ้นเกี่ยวกับประธานาธิบดีสหรัฐเพราะทรัมป์ได้ใกล้ชิดกับผู้ติดเชื้อโควิด-19 
อนึ่งสถานทูตบราซิลในกรุงวอชิงตันดีซีทวีตเมื่อวันศุกร์ว่า นายเนสเตอร์ ฟอร์สเตอร์ รักษาการเอกอัครราชทูตของบราซิล ซึ่งร่วมรับประทานอาหารกับประธานาธิบดีสหรัฐที่รีสอร์ท Mar-a-Lago ในรัฐฟลอริดา เมื่อสุดสัปดาห์ที่แล้วนั้น ได้รับการทดสอบแล้วพบว่าติดเชื้อไวรัสโควิด-19